次韵洪琳父
作者：趙鼎臣
朝代：宋

paragraphs: 平生見酒喜欲舞，不惜淋漓身上衣。
尊中聖賢盡莫逆，坐上賓客皆能詩。
陶潛欲眠無我責，灌夫駡坐不汝疵。
世間樂事凡四者，他人多耦我獨奇。
今年病眠不敢飲，坐負美景辜良時。
中秋明月漫皎皎，九日黄菊空離離。
洪崖先生夙所慕，文雅藴藉今阮嵇。
故持濁醪作勝供，往助脫粟陪羹藜。
先生學道早有得，一車僅可如雞栖。
相投木瓜意不淺，願得瓊琚以報之。